Ecclesia Cathedralis Basilii Beati Moscuensis
Ecclesia cathedralis Patrocinii Sanctae Dei Genetricis ad fossam, vulgo Ecclesia cathedralis Basilii Beati et simpliciter Basilius Beatus, in margine meridiano fori Pulchri Moscuae sita est, et inter insignia Moscuae numeratur. Patrocinio Dei Genetricis templum consecratum est, et novem partes minores habet, quarum minima Basilio Beato dedicata est, sed fama sancti tanta erat, ut vix non semper ecclesia eius nomine appellaretur. Fossa, quae in nomine ecclesiae pleno memoratur, est Fossa Aloysii, quae sub muro Cremlini perducta Moscuam et Neglinam flumina coniunxerat et anno 1814 obruta est.